มหานครบารี

มหานครบารี (อิตาลี: città metropolitana di Bari) เป็นเขตการปกครองรูปแบบมหานคร เทียบเท่าจังหวัดหนึ่ง ตั้งอยู่ในแคว้นปุลยา ทางตะวันออกเฉียงใต้ของอิตาลี โดยมีบารีเป็นนครศูนย์กลาง มหานครบารีประกอบด้วยนครบารีและเทศบาลข้างเคียงจำนวน 40 แห่ง มหานครบารีได้รับการจัดตั้งในปี 2015 เพื่อแทนที่จังหวัดบารีซึ่งถูกยุบ มหานครบารีมีผู้บริหารสูงสุดคือ "นายกมหานคร" (sindaco metropolitano) และบริหารงานโดย "สภามหานคร" (consiglio metropolitano) ภูมิศาสตร์ ตัวเมืองหันหน้าออกสู่ทะเลเอเดรียติก ทิศตะวันตกมีอาณาเขตติดต่อกับจังหวัดมาเตรา (Matera) และจังหวัดโปเตนซา (Potenza) ทิศเหนือติดกับจังหวัดบาร์เล็ตตา-อันเดรีย-ตรานี (Barletta-Andria-Trani) และทิศใต้ติดกับจังหวัดตารันโต (Taranto) และจังหวัดบรินดีซี (Brindisi) ทั้งนี้ อดีตจังหวัดบารีเคยเป็นส่วนหนึ่งของภูมิภาคแตร์รา ดี บารี (Terra di Bari) ซึ่งในอดีตเคยครอบคลุมถึงเมืองฟาซาโน (Fasano) และเมืองซิสแตร์นีโน (Cisternino) ซึ่งปัจจุบันย้ายไปขึ้นต่อจังหวัดบรินดีซี พื้นที่ส่วนใหญ่ของภูมิภาคนี้ถูกปกคลุมด้วยภูเขามูร์เจีย (Murgia hills) ในบริเวณตอนใน ซึ่งเป็นที่ราบสูงคาร์สต์ (ที่ราบสูงหินปูน) และยังเป็นที่ตั้งของอุทยานแห่งชาติอัลตา มูร์เจีย (Alta Murgia National Park) หนึ่งในอุทยานแห่งชาติแห่งใหม่ล่าสุดของอิตาลีซึ่งจัดตั้งขึ้นในปี 2004 มีเพียงพื้นที่รอบนอกของบารี (Hinterland) และแนวชายฝั่งเท่านั้นที่เป็นที่ราบ อ้างอิง